તિરુવનંતપુરમઃ કેરળમાં છેલ્લાં 100 વર્ષનું સૌથી ભયંકર પૂર આવ્યું છે. કેરળનો 90 ટકા વિસ્તાર પાણીમાં ગરકાવ છે. 16,000 કિમીની સડક તૂટી ગઈ છે અને 134 પૂલ ધરાશયી થઈ ગયા છે. 40,000 એકરથી વધુ જમીન પર તૈયાર થયેલો પાક નાશ પામ્યો છે. એસોચેમના જણાવ્યા અનુસાર કેરળના પૂરને કારણે કંપનીઓને 20,000 કરોડનું નુકસાન થયું છે. કેરળ પર પૂરની આફત વચ્ચે સહાયનો વરસાદ શરૂ છે. સુપ્રીમ કોર્ટના જજો કેરળ રાહત ફંડમાં યોગદાન આપશે તેવી જાહેરાત સુપ્રીમના મુખ્ય ન્યાયાધીશ દીપક મિશ્રાએ કરી હતી. એટર્ની જનરલ કે. કે. વેણુગોપાલે પણ એક કરોડની સહાયની જાહેરાત કરી હતી. અગાઉ સાઉદી અરેબિયાએ સહાયની જાહેરાત કરી હતી, આ સ્થિતિ વચ્ચે હવે પાકિસ્તાનીઓ પણ રાહત પેકેટ મોકલી રહ્યા છે. દેશના સરકારી અધિકારીઓ પણ મદદ કરી રહ્યા છે.